**Manuel Burque Hodgson**, nado en Santa Cruz de Tenerife o 21 de abril de 1980, é un actor, cómico, guionista e presentador galego. Traballa no teatro, o cinema e a televisión.

Traxectoria
-----------

Nado en Santa Cruz de Tenerife, trasladouse aos dous anos á Coruña, onde comezou a involucrarse no mundo do teatro e empezou a formarse en talleres con actores como Cándido Pazó.

Licenciouse en Comunicación Audiovisual pola Universidade Pontificia de Salamanca. Posteriormente continuou a súa formación en Madrid: interpretación no estudio de actores Guindalera Escena Abierta a cargo de Juan Pastor, escritura de guións con Pedro Loeb e, grazas a unha bolsa de ampliación de estudos artísticos concedida pola Deputación Provincial da Coruña, diplomouse en dirección de fotografía no Núcleo de Investigación Cinematográfica a cargo de Ángel Amorós. Formouse tamén en escenografía na Real Escola Superior de Arte Dramática.

Realizou unha tesiña en historia do cinema titulada *Público teatral en los orígenes del cine* dentro da Universidade Complutense de Madrid.

### Traxectoria profesional

Durante a súa etapa de formación en Salamanca ingresou no grupo de teatro La Máscara. Alí, ademais de protagonizar diversas obras como *Muertos sin sepultura* de Sartre, ou *La importancia de ser honesto* (2002) dirixida por Eva Redondo comezou a súa carreira como director de teatro e levou a escena a adaptación de filmes como *Clerks* de Kevin Smith ou *Balas sobre Broadway* de Woody Allen. Tamén comezaron as súas primeiras incursións no audiovisual realizando e interpretando curtametraxes.

Foi membro fundador da Compañía Mindundi Teatro coa que en 2004 adaptou, dirixiu e interpretou *O apartamento* de Billy Wilder. O mesmo ano foi axudante de dirección de Juan Pastor na obra *El tiempo y los Conway*.

En cine dirixiu a fotografía de varias curtametraxes e escribiu *Una segunda posguerra*, *5 días de septiembre* ou *El límite* (2004). Tamén codirixiu a curtametraxe *Adiós* xunto ao guionista Francisco Araujo, con quen traballa frecuentemente.

En 2006, aos 26 anos, estreou a súa primeira obra de teatro que tamén dirixiu, *Esperando al ruso* e que lle fixo gañar o XVIII Premio de Teatro Enrique Llovet de Málaga.

En 2008 gañou o IV Concurso de Guións de Curtametraxes do Concello de Avilés por *Quid pro quo*.

Como guionista traballou en guións de telefilmes como *Vuelo IL8174* de Telecinco (2010) e en filmes como *Perdona si te llamo amor* (2014).

En 2011 protagonizou unha entrevista-broma ao conselleiro delegado da Sexta, José Miguel Contreras, con preguntas como «É vostede homosexual?» para o programa *El Intermedio* de El Gran Wyoming facéndose pasar por un reporteiro de Intereconomía. A interpretación serviulle para ser contratado como colaborador fixo no programa *Con Hache de Eva* de Eva Hache encargándose das "enquisas sociolóxicas a pé de rúa". Participou tamén no programa de humor *El club de la comedia*.

En 2015 coprotagonizou o filme de Leticia Dolera *Requisitos para ser una persona normal*, traballo polo que foi candidato ao premio Goya como actor revelación.

Tamén en 2015 estreouse a webserie *El partido*, da que foi coprotagonista xunto a Mario Tardón e que gañou o NotodoFilmFest da que en 2016 se rodou a segunda temporada. Ademais traballou na serie de televisión de *Buscando el norte* (2015-2016) interpretando o papel de Salva.

Na radio colaborou no programa da Cadena SER *A vivir que son dos días* con Javier del Pino e en *Antonio Castelo domina el mundo*.

En 2016 incorporouse a *Likes* como colaborador. En 2017 estreou o filme *Es por tu bien*, do que foi un dos creadores, e presentou *Radio Gaga* xunto a Quique Peinado.

En 2019 foi coguionista, xunto a Leticia Dolera, da serie *de televisión Vida perfecta*, en que tamén apareceu como actor secundario.

Desde 2019, dirixe con Quique Peinado o programa da cadena SER *Buenismo bien*, onde tratan temas da actualidade de maneira cómica.

Notas
-----

1. ↑  "Buenismo Diario Es Necesario #20 - Cumpleaños con público". 21 de abril de 2020. Consultado o 8 de xullo de 2020.
2. ↑  Manuel Burque: "Mis vínculos son con Galicia, voy con la bandera gallega allá donde vaya
3. 1 2 3  Tren, Carlos. "Manuel Burque (Manuel Burque Hodgson)". Arquivado dende o orixinal o 07 de novembro de 2019. Consultado o 4 de novembro de 2019.
4. ↑  noticias.universia.es. "El grupo de teatro de la UPSA representa". Arquivado dende o orixinal o 08 de febreiro de 2016. Consultado o 7 de febreiro de 2016.
5. ↑  Sur, Diario (8 de xuño de 2006). "Sur Digital | CULTURA - Un dramaturgo que debuta con premio". Consultado o 7 de febreiro de 2016.
6. ↑  "Manuel Burque gana el XVIII Premio de Teatro Enrique Llovet..." (en castelán). Consultado o 7 de febreiro de 2016.
7. ↑  "Una 'road movie' en clave avilesina gana el IV Concurso de Guiones de Cortos. El Comercio". 12 de febreiro de 2008. Consultado o 7 de febreiro de 2016.
8. ↑  "Manuel Burque | Vuelo IL 8714". Arquivado dende o orixinal o 08 de febreiro de 2016. Consultado o 7 de febreiro de 2016.
9. ↑  "Intereconomía estudia demandar a laSexta". Arquivado dende o orixinal o 08 de febreiro de 2016. Consultado o 7 de febreiro de 2016.
10. ↑  "Los colaboradores de ‘Con Hache de Eva’: Joaquín Reyes, Leo Harlem, Goyo Jiménez y Dani Rovira". Arquivado dende o orixinal o 08 de febreiro de 2016. Consultado o 7 de febreiro de 2016.
11. ↑  "Mario Tardón y Manuel Burque protagonizan ‘El Partido’, la webserie política con la que desearías que ‘Bolita’ llegase a presidente". La Sexta. 3 de decembro de 2015. Arquivado dende o orixinal o 08 de febreiro de 2016. Consultado o 7 de febreiro de 2016.
12. ↑  "Manuel Burque: "Salva es un loser que no quiere admitir que es un loser"". Antena3. 5 de febreiro de 2016. Consultado o 7 de febreiro de 2016.
13. ↑  "Manuel Burque | A vivir que son dos días.". Arquivado dende o orixinal o 08 de febreiro de 2016. Consultado o 7 de febreiro de 2016.
14. ↑  SER, Cadena. "antonio\_castelo\_domina\_el\_mundo" (en castelán). Arquivado dende o orixinal o 08 de febreiro de 2016. Consultado o 7 de febreiro de 2016.
15. ↑  "Radio Gaga: el altavoz de los que nadie escucha". *ELMUNDO* (en castelán). Consultado o 2 de septiembre de 2017.
16. ↑  "‘Radio Gaga’ seguirá otra temporada en #0. Deia, Noticias de Bizkaia" (en castelán). Arquivado dende o orixinal o 02 de setembro de 2017. Consultado o 2 de setembro de 2017.

Véxase tamén
------------

### Ligazóns externas

* Páxina oficialArquivado 16 de xullo de 2019 en Wayback Machine.
* Manuel Burque en *El club de la comedia*
* Manuel Burque, rap racionalista Cadena SER 2015

|  |  |
| --- | --- |
| Control de autoridades | 
* Wd: Q22669184
* WorldCat
* VIAF: 1938883
* GND: 1213686970
* IMDb: nm1990571
* ISNI: 0000 0000 4777 5752
* LCCN: n2008027845
* SUDOC: 192200534
* TMDb: 1434231

 |